Curtea de Conturi a găsit la ”Obregia” aceleași lucrări plătite cu 5 milioane de lei unei firme și cu 2 milioane altei firme! Deși spitalul suporta două abonamente de câte 35.000 de euro pe lună pentru ”reparații curente”, managerul Monica Boer a mai lansat încă un contract de 450.000 de euro tot pentru ”reparații curente”

joi, 23 martie 2017, 6:49

Se repetă schema lui Florin Secureanu: un alt spital al Primăriei derulează pe fugă, fără licitație, achiziții imense în luna decembrie.

În 8 zile, din 15 în 23 decembrie 2014, spitalul condus de Monica Boer încheie contractul de reparații, se fac lucrările, se facturează și se plătesc integral 2 milioane de lei!

Când vrea să verifice ce s-a făcut, Curtea de Conturi nu găsește nici măcar unde s-a făcut.

Inspectorii consemnează în raport că atât firma cu abonamentul lunar, BI Euromconstruct SRL – care are un sediu fictiv, cât și cea care a dat lovitura în decembrie AF Consulting SRL – un colos specializat în lucrări cu primăriile, nu pot dovedi lucrările.

Gazeta e în posesia acestui document oficial al Curții care descrie contractele suprapuse de la ”Obregia”.

Prin ele, nu doar că se prestează o manoperă de milioane de euro fără nici deviz.

În plus dispar, sub pretextul că sunt defecte, produsele plătite în plus de spital!

În ciuda acestui raport al Curții de Conturi, dar și a altor controale, ani de zile Primăria nu face nimic în privința managerului Monica Boer.

În schimb, Gabi Firea crește de la 18 milioane de euro la 28 de milioane bugetul pe 2017 al spitalului ”Obregia”.

Abia ieri, după publicarea articolului din gsp, Primăria comunică faptul că ”Nu vom prelungi mandatul doamnei Monica Boer”.

Mandatul expiră într-o săptămână.

Dezvăluirile a ceea ce s-a petrecut cu banii publici la ”Obregia” continuă cu episodul de azi.

de Mirela Neag, Răzvan Luțac și Cătălin Tolontan

Într-o zi strălucitoare a lunii iunie 2015, doi inspectori ai Curții de Conturi străbat curtea imensă a clinicii ”Obregia”.

Atmosfera e cea a unui orășel.

Spații verzi, o cofetărie, ”care vinde spitalului ouă la prețuri duble”, locuri pentru sport.

Nici vorbă de Shutter Island, aici, la Spitalul de Psihiatrie ”Alexandru Obregia”, fostul număr 9.

Cei doi bărbați ajung la clădirea C6, unde văd un electrician care tocmai demontase niște neoane.

-De ce ați schimbat neoanele?

-Nu mai funcționează. S-au stricat.

-Le puteți încerca, să le vedem și noi dacă merg, vă rugăm?

-(Omul se căznește să înțeleagă)

-Suntem de la Curtea de Conturi și facem un control.

-(Cu jumătate de gură) Bine, domnilor.

Inspectorii iau la întâmplare trei tuburi din maldărul de neoane dezafectate. Toate funcționează!

Omul le schimbase degeaba.

La fel se întâmplă și cu alte repere pe care le verifică inspectorii. Tipii de la Curte se înfurie.

-Dumneavoastră sunteți angajatul spitalului?

-Nu. Sunt electrician la firma BI Euromconstruct. Noi facem reparații curente în spital.

Spitalul plătește două abonamente de câte 35.000 de euro pe lună pentru reparații fără devize!

De la acest episod mărunt, ceva mai mare se rostogolește.

Inspectorii găsesc contractele prin care ”Obregia” achită două abonamente de câte 150.000 de lei pe lună către firma SC BI Euromconstruct SRL.

Obiectul contractelor?

Reparații.

5,5 milioane de lei a plătit spitalul condus de Monica Boer firmei BI Euromconstruct în 2012-2014

Și e vorba numai de prețul manoperei, pentru că spitalul e obligat să achiziționeze el ”materialele și obiectele sanitare”!

În aceste condiții, nu e greu de înțeles de ce muncitorul schimbă ce merge. Pentru că oricum plătește spitalul și marfa asta e bună să plece și în altă parte!

Plățile de peste 5 milioane de lei către Euromconstruct sunt făcute de spital fără niciun fel de deviz, consemnează auditorii publici.

Deci nu doar că se prestează Dumnezeu știe ce, dar produsele plătite separat de spital dispar cine știe unde deși funcționează. Calculați de câte ori e păcălit plătitorul de taxe într-un astfel de contract!

De aici, inspectorii Curții de Conturi ajung la o altă înțelegere.

Unde văd că scrie tot ”reparații”.

”Nu putem identifica lucrările pe teren”

Două milioane de lei pentru ”reparații” primește asocierea dintre SC AF Consulting SRL și General Management Construction Group SRL în decembrie 2014.

Spitalul condus de Monica Boer nu organizează licitație și se merge iute pe cerere de ofertă.

Inspectorii suspectează că, așa cum s-a întâmplat și în cazul firmei cu abonament, și aceste lucrări sunt fictive, de vreme ce:

În niciun document ”nu sunt evidențiate absolut deloc incintele în care s-au efectuat lucrările”.

Nu există un proces-verbal de recepție final.

În singurul proces-verbal care există, unul parțial, nu apar locațiile unde s-ar fi efectuat reparațiile.

Concluzia oamenilor de la Curte?

Sec: ”Nu putem identifica lucrările pe teren”.

Decembrie, luna cadourilor pentru Secureanu și Boer

Inspectorii sapă și mai mult în documente.

Și descoperă ceea ce oamenii din Spitalul Clinic de Psihiatrie știu. Și nu numai ei știu.

”În fiecare lună decembrie se face prăpăd! Se cheltuiesc repede, repede banii pe lucrări inexistente”.

Matricea iese ușor, ușor la iveală și fiecare fapt mărunt completează tabloul în fața plătitorilor de taxe: atât angajații de la ”Obregia”, cât și cei de la ”Malaxa” reclamă achizițiile din decembrie!

Decembrie e o lună specială.

”La noi, la Malaxa, într-o singură zi, 23 decembrie 2015, s-au achitat zeci de facturi cu prețuri aberante, pentru scule care n-au funcționat niciodată”, povestesc oamenii de acolo. Vă amintiți?

În decembrie 2015, Florin Secureanu achiziționează pe fugă și plătește imediat scule de bucătărie de 100.000 de euro. Multe dintre aceste aparate contractate – facturate – plătite nu sunt folosite nici astăzi. În decembrie 2014, aceeași succesiune achiziție – facturare – plată are loc la ”Obregia”, un alt spital al Primăriei Capitalei.

La fostul Spital 9, suma din decembrie e de patru ori mai mare decât la ”Malaxa”. Normal, de vreme ce bugetul anual administrat de Boer este de aproape trei ori decât cel al lui Secureanu.

Spitalul din Berceni plătește în buza Sărbătorilor echivalentul în lei a 450.000 de euro.

Și mai interesant e cum o face. Pe repede înainte.

8 zile de neuitat

O imagine valorează cât o mie de cuvinte.

Dar un milion de imagini nu lămuresc mai bine lucrurile decât această succesiune de date.

Mai ales că, în cazul reparațiilor făcute în decembrie 2014, imaginile cu locurile reparate sunt imposibil de găsit. Când lucrările nu pot fi identificate, datele vorbesc.

În 8 zile s-a semnat contractul, s-au făcut reparațiile, s-au recepționat, s-au facturat și s-au plătit cele 2 milioane de lei!

15 decembrie 2014 – se semnează acordul-cadru de 2 milioane de lei.

19 decembrie 2014 – în doar patru zile, de luni până vineri, se fac lucrările și se încheie procesul-verbal de recepție parțială.

22 decembrie 2014 – luni AF Consulting SRL facturează către spital.

23 decembrie 2014 – marți spitalul condus de Monica Boer plătește integral 2.009.994 către AF Consulting SRL.

”Ne e rușine că atâția ani am suportat un asemenea manager”

Auditorii publici ai Curții de Conturi se crucesc.

Spitalul suporta deja două abonamente în valoare de 150.000 de lei pe lună ”pentru reparații” către SC BI Euromconstruct SRL!

Unde nu se știe ce se face.

Dar nu e suficient și managerul mai concepe încă un contract tot pe reparații, de 450.000 de euro! Pe care-l dă în decembrie unei alte firme: SC AF Consulting SRL.

”Totul este coordonat de Monica Boer”, povestesc oamenii din spital.

Cum se simt acești medici care vorbesc azi?

”Ne e rușine că atâția ani am suportat un asemenea comportament insultător din partea unui manager de factură joasă!”.

Îi privești.

E aceeași atitudine ca în cazul celor de la ”Malaxa”.

Sunt eliberați că au găsit puterea cuvintelor, dar arată o dizgrație necamuflată față de ei înșiși, ”că am stat 8 ani și am suportat”.

Și, prin tăcere, sau unii dintre ei chiar prin contribuție, au fost parte din mecanism.

Trei contracte în care se fac aceleași lucruri

Când compară contractele, cei de la Curtea de Conturi sesizează că ”o parte din aceste lucrări este comună”.

Există trei contracte de ”reparații” care fac aceleași lucruri!

Unul în decembrie 2014 încheiat cu SC AF Consulting SRL.

Și încă două, octombrie 2012 și februarie 2014, parafate cu SC BI Euromconstruct SRL.

Nu doar că au același obiect, dar în toate trei figurează aceleași lucruri de făcut:

Montare sifon de pardoseală, radiatoare oțel.

Tuburi fluorescente, corpuri de iluminat.

Robineți de trecere, baterii amestecătoare pentru baie.

Acestea sunt doar câteva exemple, pentru că suprapunerile de lucrări sunt mult mai numeroase.

Cine sunt cele două firme?

Și câștigătoarea lui decembrie este SC AF Consulting SRL!

Purtată pe vârtejul alb al lunii decembrie 2014, SC AF Consulting SRL este un colos specializat în lucrări cu primăriile.

Reabilitează blocuri.

În SEAP are contracte de 223 milioane de euro în ultimii 10 ani.

100 milioane de euro doar în anul 2016 cu Primăria Sectorului 2 a încheiat firma SC AF Consulting SRL

De la ”Obregia” a luat 450.000 de euro în 8 zile făcând ceva ce nimeni nu-și amintește.

Conform termene.ro, SC AF Consulting SRL lucrează în multe orașe mari și o are administrator pe Alina Buescu, 30 ani, plus încă doi acționari, Robert Lucian Cristescu, 31 ani, și Florin Gabriel Duță, 41 ani.

O companie cu sediu-fantomă

Cealaltă companie, SC BI Euromconstruct SRL, are cu totul alt profil.

În 2015, Ziua News scrie că BI Euromconstruct are ”un sediu fictiv în București”. Firma afișează un comportament de căsuță poștală.

Unic asociat și administrator e Oana Mihaela Nistor, 34 ani, domiciliată în Negrești-Oaș, județul Satu Mare, și de negăsit.

Peste un milion de euro a câștigat de la ”Obregia”.

Și Euromconstruct nu a fost sesizată doar de Curtea de Conturi, asta apropo de întrebarea de ieri: vreme de 8 ani, n-a văzut nimeni ce se întâmplă în spitalul condus de Monica Boer?

În 2017, Corpul de Control al Gabrielei Firea face un control la Spitalul de Psihiatrie.

”Vedeți că aveți probleme cu firma aia cu sediu-fantomă!”, aruncă, la plecare, oamenii Gabrielei Firea.

Și nimic nu s-a întâmplat până acum.

Primăria a mărit cu 60% bugetul spitalului condus de Monica Boer.

18 milioane de euro a avut buget spitalul ”Obregia” în 2016

Ieri însă, Primăria reacționează pentru prima oară în cei 8 ani de la numirea managerului de la ”Obregia”.

Într-un comunicat, PMB declară că nu va prelungi mandatul Monicăi Boer, mandat care expiră pe 31 martie, adică într-o săptămână.

Primăria își explică despărțirea de Monica Boer spunând că ”Având în vedere propriile observații cât și concluziile preliminare ale Raportului Corpului de control, conducerea ASSMB a propus ca mandatul de manager al dnei Dr. Monica Boer să nu mai fie prelungit după 31.03.2017”.

28 de mil. de euro are ”Obregia” bugetat în proiectul lui 2017

”Primarul General a dispus ca Raportul Corpului de Control să fie întocmit cu celeritate, iar reprezentanții Administrației Spitalelor și Serviciilor Medicale București (ASSMB) să verifice și acuzațiile privind comportamentul calificat drept abuziv al managerului spitalului, Dr. Monica Boer”.

”Având în vedere propriile observații…”.

Așa să fie.

Citește și:

Managerul Spitalului de Psihiatrie din București către angajați: ”Îmi vine să vă dau foc!”. Achiziții la prețuri triple printr-o firmă de casă! UPDATE: Primăria renunță la manager!